C 214/130
DA
Den Europæiske Unions Tidende
16.6.2023
Torsdag den 19. januar 2023
52. glæder sig over EIB's fokus på digitaliseringsstrategi og risikostyring i forbindelse med informationssikkerhed og cybersikkerhed og over vedtagelsen i maj 2021 af »EIB Group — Digital Ambition (ICT) Strategy«; minder om, at cyberangreb sandsynligvis vil medføre operationelle, omdømmemæssige og juridiske risici; forventer, at EIB vedtager en handlingsplan, der omfatter både forsvar mod og genopretning efter cyberangreb med specifikke mål og klare indikatorer, og som vil fremme en robust cybersikkerhedskultur blandt medarbejderne;
53. bemærker, at EIB, Kommissionen og Revisionsretten fornyede trepartsaftalen den 11. november 2021; beklager, at den reviderede aftale ikke giver den omfattende løsning, som Parlamentet har opfordret til; glæder sig imidlertid over, at den nye aftale giver mulighed for større adgang til og forbedret rationalisering af reviderede EIB-dokumenter; gentager, at Revisionsretten forventes at have fuld adgang til alle oplysninger vedrørende EIB's transaktioner, der udelukkende er beregnet til gennemførelse af EU's politikker:
54. bemærker, at EIB's klagemekanisme i 2021 registrerede 64 nye sager (sammenlignet med 77 i 2020), behandlede 107 sager (sammenlignet med 137 i 2020) og afsluttede 64 sager (sammenlignet med 94 i 2020); opfordrer EIB til at overveje anbefalingerne til klagemekanismen og til at gøre en intensiv indsats for at nå ud til interessenter for at tilbyde skræddersyede arrangementer;
55. opfordrer EIB til at sikre, at dens klagemekanisme er lettilgængelig, virkningsfuld og uafhængig med henblik på at opdage og afhjælpe eventuelle menneskerettighedskrænkelser i forbindelse med EIB-relaterede projekter;
56. er klar over, at generalinspektoratets undersøgelsesafdeling (IG/IN) er en intern afdeling, der indleder undersøgelser af de typer af forseelser, der er defineret i politikken for bekæmpelse af svig, med henblik på at forsyne EIB-Gruppen med relevante fakta og anbefalinger, der skal danne grundlag for EIB's beslutningsproces;
57. bemærker, at udfordringerne som følge af covid-19-pandemien for andet år i træk har haft en indvirkning på den kompetente afdeling af generalinspektoratet i forbindelse med udførelsen af dets aktiviteter, hvilket har resulteret i færre modtagne påstande (174 i 2021 mod 183 i 2020), færre undersøgelsesmissioner (5 i 2021 mod 10 i 2020) og færre henstillinger og udtalelser (45 i 2021 mod 52 i 2020 sammenlignet med et større antal afsluttede sager, nemlig 204 i 2021 mod 195 i 2020);
58. bemærker, at antallet af sager, hvor påstande blev underbygget efter undersøgelsen, faldt kraftigt i 2021 (17 underbygget ud af 67 undersøgelser indledt i 2021 mod 37 sager underbygget ud af 91 undersøgelser indledt i 2020, hvilket er et fald fra 41 % til 25 %);
59. glæder sig over undertegnelsen den 29. oktober 2021 af samarbejdsaftalen mellem EIB og Den Europæiske Unions Agentur for Retshåndhævelsessamarbejde (Europol), som bør bane vej for en mere effektiv forebyggelse og afsløring af risici i forbindelse med EIB-Gruppens finansiering;
60. glæder sig over oprettelsen af et nyt system til opfølgning og rapportering af henstillinger og udtalelser; anmoder EIB's IG/IN om at aflægge mere detaljeret rapport til Parlamentet om resultaterne af dens undersøgelser; opfordrer til, at EIB's årlige IG/IN-rapport omfatter de finansielle virkninger af de sager, den undersøger, i tilgift til blot redegørelser for casestudier, med henblik på at give værdifuld indsigt i vurderingen af beskyttelsen af finansielle interesser, herunder EIB's evaluering af de finansielle, operationelle og omdømmemæssige risici i forbindelse med beslutning om, hvorvidt en undersøgelse i så henseende er på sin plads;
61. påskønner det fortsatte arbejde i Proactive Integrity Reviews-enheden og tilskynder til øget samarbejde mellem EIB's grene for eksklusion og udelukkelse, Kommissionens system for tidlig opdagelse og udelukkelse og andre relevante aktører (såsom databasen til indberetning af uregelmæssigheder under Det Europæiske Kontor for Bekæmpelse af Svig (OLAF) og ARACHNE's risikovurderingsværktøj) med henblik på at styrke de aktiviteter til forebyggelse og afsløring af svig, der er afgørende for at beskytte Unionens finansielle interesser;
62. minder EIB om, at dens dobbelte karakter (EU-organ og finansiel institution) gør dens tilpasning til EU-retten endnu mere relevant, og at behørig styring, processer og mekanismer konsekvent bør udformes, gennemføres og overholdes i overensstemmelse med Unionens standarder og kriterier og være godt integreret med dem, der følges af andre EU-tjenester, som EIB ofte interagerer med;